# Въведение

Бурното развитие на информационните технологии и ефекта им в обществото води до приложението им в различни сектори и функции на бизнеса. Тяхната роля се премества от поддържащ към ключов момент в бизнеса. Информационните технологии позволяват приложението на дигитализация на отделни части от бизнеса, което променя процесите в компаниите, начина на опериране и дори типа на бизнеса. Информационните технологии позволяват и иновации чрез преизползване на бизнес модела на съществуващи бизнеси (например споделено ползване на активи). В резултат на масовото навлизане на информационните технологии в бизнеса и човешкия бит се създадоха предпоставки за възникване на явлението технологични стартиращи компании.

В тази връзка се появиха нови понятия като FinTech, InsurTech, EdTech, MedTech/HealthTech, FoodTech, BioTech, AgroTech, PropTech (недвижими имоти), CleanTech/GreenTech (пестене на енергия, рециклиране и др.) и др., с които да се направи опит да се класифицират компаниите, работещи в определени направления и индустрии. Общото при всички подобни компании е, че се налага разработката на нов софтуерен продукт. В някои случаи този софтуер тясно се интегрира с определен вид хардуер – например, устройство от тип IoT, шлем за виртуална реалност, дрон или автономно летателно средство, автомобил или електромобил, медицинска апаратура, военна техника, и прочие.

В други случаи се преосмислят базови човешки дейности с помощта на технологиите, при което софтуерът автоматично събира и обработва данни, анализира, съветва, прогнозира, визуализира, предлага, комуникира, сключва договори или извършва отчетни операции без необходимостта от специален хардуер, а с помощта на широкоразпространени персонални компютри или мобилни устройства.